Juba eos oli ette nähtud tubli kodumaise ettevõtte juhtmepaigaldus, et elanikud tulevikus kvaliteetset telepilti ning ka internetiteenust tarbida saaks. Mismõte on eksole elada  värskes majas, kui ei ole paremaid võimalusi kui vanades, eksole. Esmalt selgus, et juhtmed, reod, on liiga peenikesed saanud. Tegelikult oli viga vist rohkem juhtme tüübis, kui jämeduses, aga võibolla ka mitte. Noh, ühed ei sobi, paneme siis paremad, eksole. Aga kui miski asi on juba põhjalikult tehtud, siis tänapäeva ehitustingimustes seda enam nii lihtne parandada ei olegi. Hea on siinkohal tsiteerida Jeremy Clarksoni, kellel esines sarnane mure auto tuuleklaasi vahetuse juures: kuna see pole ena lihtsalt  klaas vaid ühenduses kõikvõimalike andurite ja muu vidindusega, võtab vahetus aega väga kaua ja reeglina maksab ka rohkem, kui mõistlik tundub. Nii ka meie majas, kus läks kolm aastat, selgitamaks lihtsa vahetuse võimatust. Umbes aasta läks selle peale, et otsustada: paneme uue juhtmepuntra koos uue kapiga hoopis teise kohta. Esimesi töömehi nähti tegutsemas enne jõule ja eelmisel nädalal selgus, et teenus on nüüd kättesaadav. Ei tea muidugi, mis nad selle vana juhtmepuntraga peale hakkavad, aga kuna lisatasu  ei nõutud, siis las ta olla pealegi. Muidugi, see kapp asub täpselt minu vannitoa seina taga ja kui ükskord hakkas see tegema sureva arvutiventilatori häält (ainult et kolm korda valjemat), olin ma üpris pire, et neil selle korda ajamine nädal aega võttis.